## Naredba o poduzimanju mjera za sprečavanje širenja i iskorjenjivanje bakterijske paleži - Erwinia amylovora (Burill) Winslow et al.

### NN 88/1996 (18.10.1996.), Naredba o poduzimanju mjera za sprečavanje širenja i iskorjenjivanje bakterijske paleži - Erwinia amylovora (Burill) Winslow et al.

# **MINISTARSTVO POLJOPRIVREDE I ŠUMARSTVA**

Na temelju članka 12. stavka 1. točke 1., 2., 3., 9. i članka 20. stavka
3. Zakona o zaštiti bilja ("Narodne novine", broj 10/94), ministar poljoprivrede
i šumarstva donosi

## **NAREDBU**

### **O PODUZIMANJU MJERA ZA SPREČAVANJE ŠIRENJA I ISKORJENJIVANJE BAKTERIJSKE PALEŽI - *Erwinia amylovora* (Burill) Winslow et al.**

I.

Radi sprečavanja širenja i iskorjenjivanja bakterijske paleži - *Erwinia
amylovora* (Burill) Winslow et al., Zavod za zaštitu bilja u poljoprivredi
i šumarstvu Republike Hrvatske (u daljnjem tekstu: Zavod), po nalogu Ministarstva
poljoprivrede i šumarstva (u daljnjem tekstu: Ministarstvo), organizirat
će zdravstvene preglede voćnih nasada vrsta koje napada uzročnik bakterijske
paleži.

Županijski ured za gospodarstvo (u daljnjem tekstu: Ured), organizirat
će zdravstvene preglede pojedinačnih stabala jabuka, krušaka i dunja te
drugih vrsta koje napada uzročnik bakterijske paleži.

II.

Biljke domaćini bakterijske paleži, prema ovoj Naredbi, jesu vrste iz
rodova: merale (*Amelanchier* spp.), japanske dunje (*Chaenomeles*
spp.), dunjarice (*Cotoneaster* spp.), gloga (*Crataegus* spp.),
dunje (*Cydonia* spp.), japanske mušmule (*Eriobotrya* spp.),
jabuke (*Malus* spp.), mušmule (*Mespilus* spp.), glogovice (*Pyracantha*
spp.), kruške (*Pyrus* spp.), oskoruše (*Sorbus* spp.), i *Stranvaesia*
spp.

III.

Posjednici biljaka, vrsta navedenih u točki II. ove Naredbe, dužni su
ih pregledati, i u slučaju kada posumnjaju na postojanje zaraze u nasadu,
izvjestiti Ministarstvo, a kada se radi o pojedinačnim stablima izvjestiti
Ured. Ministarstvo odnosno Ured dat će nalog za službeni pregled, daljnja
praćenja i postupke oko saniranja stanja.

Sukladno ovoj Naredbi nasadom se smatra više od 100 stabala iste vrste,
na jednoj katastarskoj čestici, iz rodova navedenih u točki II. ove Naredbe.

Pojedinačnim stablima, sukladno ovoj Naredbi, smatra se manje od 100
stabala, na jednoj katastarskoj čestici, vrsta iz rodova navedenih u točki
II. ove naredbe, bez obzira na vrstu.

IV.

U slučaju sumnje na postojanje zaraze u nasadu uzorci se radi determinacije
dostavljaju na laboratorijsku analizu Zavodu.

V.

Kada Zavod utvrdi postojanje zaraze na katastarskoj čestici, Ministarstvo
odnosno Ured će:

- narediti vađenje i spaljivanje svih stabala u nasadu u kojem je utvrđena
zaraza na više od 30% stabala;

- narediti vađenje i spaljivanje zaraženih i susjednih stabala, te svih
sumnjivih stabala, ako je zaraza utvrđena na manje od 30% stabala u nasadu
odnosno pojedinačnim stablima i zabraniti popunu upražnjenih mjesta;

- narediti zdravstvenu kontrolu, tijekom iste i iduće godine, za katastarskim
česticama (nasadima i pojedinačnim stablima) na kojima su poduzete mjere
uništavanja pojedinačnih stabala, te narediti uništavanje naknadno otkrivenih
zaraženih stabala;

- narediti zdravstvenu kontrolu nasada i pojedinačnih stabala koja se
nalaze do deset kilometara od mjesta na kojem je utvrđena zaraza;

- zabraniti u idućih pet godina sadnju vrsta navedenih u točki II. ove
Naredbe na katastarskoj čestici na kojoj je posljednji put utvrđena zaraza;

- zabraniti najmanje deset godina daljnju proizvodnju sadnog materijala
vrsta navedenih u točki II. ove Naredbe, od godine od kada je zaraza posljednji
put utvrđena na katastarskoj čestici.

VI.

Troškove laboratorijskih analiza uzoraka iz nasada, koje se obavljaju
radi utvrđivanja uzročnika bakterijske paleži, snosi Ministarstvo.

VII.

Za svako iskrčeno pojedinačno stablo, Ured isplaćuje posjedniku bilja
novčanu naknadu.

Ministarstvo na temelju rješenja, isplaćuje posjedniku nasada, novčanu
naknadu za svako iskrčeno stablo u nasadu.

Isplata novčanih naknada isplaćuje se prema kategorijama:

1. podloge 0,50 kn po komadu

2. okulatni 2,00 kn po komadu

3. matični grm podloga 20,00 kn po komadu

4. matično stablo plemki 20,00 kn po komadu

5. sadnice 5,00 kn po komadu

6. stabla u nasadu (podizanom prema
uobičajenim tehnološkim standardima):

- u prvoj vegetacijskoj godini 20,00 kn po stablu

- u drugoj vegetacijskoj godini 35,00 kn po stablu

- u trećoj vegetacijskoj godini 50,00 kn po stablu

- za svaku daljnju godinu do 15-te
  godine starosti stabla iznos se sma-
  njuje za 2,00 kn po stablu

- preko 15-te godine starosti stabla
  iznosi 20,00 kn po stablu

7. pojedinačna stabla - izvan nasada 50,00 kn po stablu

8. ukrasno grmlje 20,00 kn po stablu

VIII.

Stupanjem na snagu ove Naredbe prestaje važiti Naredba o poduzimanju
mjera za sprečavanje širenja i iskorjenjivanju bakterijske paleži - *Erwinia
amylovora* (Burill) Winslow et. al. ("Narodne novine", broj 97/95 i
43/96).

IX.

Ova naredba stupa na snagu danom objave u "Narodnim novinama".

Klasa: 011-2/96-1/166
Urbroj: 525-01-96-01
Zagreb, 17. listopada 1996.

Ministarstvo poljoprivrede
šumarstva
**Matej Janković,** v. r.

Naredba, NN 88/1996-1551